b'\n_START_ARTICLE_\nAsia (forma\xc8\x9bie)\n_START_SECTION_\nFormarea\n_START_PARAGRAPH_\nAsia a fost fondat\xc4\x83 la \xc3\xaenceputul anului 1981 dup\xc4\x83 aparenta destr\xc4\x83mare a forma\xc8\x9biilor Yes \xc8\x99i Emerson, Lake & Palmer, dou\xc4\x83 dintre cele mai importante forma\xc8\x9bii britanice de rock progresiv. Dup\xc4\x83 destr\xc4\x83marea forma\xc8\x9biei King Crimson \xc3\xaen 1974 s-au vehiculat diferite planuri de a forma un supergrup cu basistul John Wetton, inclusiv proiectul ulterior abandonat pentru British Bulldog din 1976 cu tobo\xc8\x99arul Bill Bruford \xc8\x99i claviaturistul Rick Wakeman. Wakeman a p\xc4\x83r\xc4\x83sit acest proiect la recomandarea conducerii, conform lui Bill Bruford. \xc3\x8en 1977 Bruford \xc8\x99i Wakeman s-au re\xc3\xaent\xc3\xa2lnit \xc3\xaen U.K. \xc3\xaempreun\xc4\x83 cu chitaristul Allan Holdsworth \xc8\x99i claviaturistul/violonistul Eddie Jobson. Albumul omonim a fost lansat \xc3\xaen 1978 dar \xc3\xaen 1980 forma\xc8\x9bia s-a destr\xc4\x83mat dup\xc4\x83 o schimbare de componen\xc8\x9b\xc4\x83 \xc8\x99i dou\xc4\x83 albume lansate. Atunci s-a propus un nou proiect de supergrup cu Wetton, Wakeman, tobo\xc8\x99arul Carl Palmer \xc8\x99i chitaristul/solistul vocal Trevor Rabin dar Wakeman a p\xc4\x83r\xc4\x83sit \xc8\x99i acest proiect \xc3\xaenainte ca noul grup s\xc4\x83 semneze cu Geffen \xc8\x99i \xc3\xaenainte s\xc4\x83 c\xc3\xa2nte \xc3\xaempreun\xc4\x83._NEWLINE_La sf\xc3\xa2r\xc8\x99itul lunii decembrie 1980 Wetton \xc8\x99i fostul chitarist de la Yes Steve Howe au fost adu\xc8\x99i \xc3\xaempreun\xc4\x83 de John Kalodner \xc8\x99i Geffen Records pentru a compune material pentru un nou album. La \xc3\xaenceputul anului 1981 li s-au al\xc4\x83turat \xc8\x99i Carl Palmer \xc8\x99i Geoff Downes.\n_START_SECTION_\n1981-1985: Primii ani\n_START_PARAGRAPH_\nAlbumul omonim de debut al forma\xc8\x9biei, Asia, a fost lansat \xc3\xaen martie 1982 \xc8\x99i s-a bucurat de un succes comercial important, ocup\xc3\xa2nd prima pozi\xc8\x9bie \xc3\xaen topul albumelor din Statele Unite timp de nou\xc4\x83 s\xc4\x83pt\xc4\x83m\xc3\xa2ni \xc8\x99i fiind v\xc3\xa2ndut \xc3\xaen peste patru milioane de exemplare doar \xc3\xaen Statele Unite; la nivel mondial a fost v\xc3\xa2ndut \xc3\xaen peste 10 milioane de exemplare \xc8\x99i nu a ie\xc8\x99it niciodat\xc4\x83 din tiraj. Melodiile "Only Time Will Tell" \xc8\x99i "Heat of the Moment" au devenit importante melodii Top 40, am\xc3\xa2ndou\xc4\x83 fiind intens promovate la MTV. "Sole Survivor" a fost \xc8\x99i ea frecvent difuzat\xc4\x83 la posturile de radio rock din Statele Unite, la fel \xc8\x99i "Wildest Dreams" \xc8\x99i "Here Comes the Feeling". Poate cea mai cunoscut\xc4\x83 melodie a forma\xc8\x9biei, "Heat of the Moment", a ocupat locul 4 \xc3\xaen Billboard Hot 100._NEWLINE_\xc3\x8en Statele Unite forma\xc8\x9bia s-a bucurat de un succes enorm, toate spectacolele din turneul de debut av\xc3\xa2nd loc cu casa \xc3\xaenchis\xc4\x83. Asia va primi o nominalizare la Premiile Grammy din 1982 pentru Cel mai bun artist debutant. MTV a difuzat intens piesele Asia prin rota\xc8\x9bie - fiecare de p\xc3\xa2n\xc4\x83 la cinci ori pe zi. At\xc3\xa2t Billboard c\xc3\xa2t \xc8\x99i Cash Box au numit albumul de debut ca fiind cel mai bun album al anului. Logoul forma\xc8\x9biei \xc8\x99i coperta primului album au fost realizate de artistul Roger Dean, cunoscut pentru colabor\xc4\x83rile sale cu Yes \xc8\x99i Uriah Heep._NEWLINE_Totu\xc8\x99i, nici urm\xc4\x83torul album, Alpha (lansat \xc3\xaen august 1983), nici albumele Asia ulterioare nu au mai \xc3\xaenregistrat acela\xc8\x99i succes. Melodia "Don\'t Cry" a devenit un hit \xc3\xaen vara anului 1983 \xc8\x99i a fost intens difuzat\xc4\x83 la MTV \xc3\xaen vreme ce melodia "The Smile Has Left Your Eyes" a devenit un hit Top 40. \xc8\x98i videoclipul acestei melodii a fost intens difuzat la MTV. Totu\xc8\x99i, revista Rolling Stone a numit Alpha ca fiind un album comercial supraprodus iar al\xc8\x9bii au criticat faptul c\xc4\x83 Howe \xc8\x99i Palmer au fost redu\xc8\x99i la muzicieni de studio. Melodiile "Eye to Eye" \xc8\x99i "My Own Time" au devenit favorite \xc3\xaen r\xc3\xa2ndul fanilor. Alpha a primit recenzii indiferente din partea celor mai mul\xc8\x9bi critici dar a reu\xc8\x99it s\xc4\x83 ob\xc8\x9bin\xc4\x83 Discul de Platin\xc4\x83 \xc8\x99i s\xc4\x83 ocupe locul 6 \xc3\xaen topul Billboard._NEWLINE_\xc3\x8en octombrie 1983 Wetton a p\xc4\x83r\xc4\x83sit forma\xc8\x9bia aparent datorit\xc4\x83 v\xc3\xa2nz\xc4\x83rilor dezam\xc4\x83gitoare ale albumului Alpha comparativ cu primul album. Forma\xc8\x9bia a declarat c\xc4\x83 Wetton a p\xc4\x83r\xc4\x83sit forma\xc8\x9bia \xc8\x99i nu exist\xc4\x83 o versiune universal agreat\xc4\x83 cu privire la ce s-a \xc3\xaent\xc3\xa2mplat. Wetton a declarat mai t\xc3\xa2rziu c\xc4\x83 un motiv ar fi fost dependen\xc8\x9ba sa de alcool. Indiferent de motiv, turneul american programat pentru toamna din 1983 a fost anulat, motivul oficial fiind v\xc3\xa2nz\xc4\x83rile slabe de bilete. Fostul lider al forma\xc8\x9biilor King Crimson \xc8\x99i Emerson, Lake & Palmer, Greg Lake, l-a \xc3\xaenlocuit pe Wetton pentru un concert sus\xc8\x9binut la Nippon Budokan din Tokyo, Japonia din 6 decembrie 1983 care a fost primul concert din istorie care s\xc4\x83 fie transmis live prin satelit pentru MTV. O parte din melodii au trebuit s\xc4\x83 fie interpretate \xc3\xaen alt\xc4\x83 tonalitate pentru a se potrivi vocii lui Lake, care a citit cea mai mare parte a versurilor de pe un prompter. Concertele din Japonia au fost un succes din punct de vedere financiar dar dezam\xc4\x83gitoare din punct de vedere muzical. Lake a p\xc4\x83r\xc4\x83sit forma\xc8\x9bia la \xc3\xaenceputul anului 1984 iar Wetton a revenit \xc3\xaen acel an pentru a lucra la urm\xc4\x83torul lor album. Dar Howe a p\xc4\x83r\xc4\x83sit forma\xc8\x9bia la scurt timp dup\xc4\x83 aceea \xc8\x99i a fost \xc3\xaenlocuit cu chitaristul de la Krokus, Mandy Meyer. Howe a \xc3\xaenregistrat un succes scurt cu forma\xc8\x9bia GTR, un alt supergrup format din Howe \xc8\x99i fostul chitarist de la Genesis, Steve Hackett.\n_START_SECTION_\n1985-1991: Astra \xc8\x99i Uniunea Sovietic\xc4\x83\n_START_PARAGRAPH_\nAl treilea album al forma\xc8\x9biei trebuia s\xc4\x83 se numeasc\xc4\x83 ini\xc8\x9bial Arcadia dar \xc3\xaen timpul produc\xc8\x9biei s-a descoperit c\xc4\x83 acest nume va fi folosit pentru o forma\xc8\x9bie descendent\xc4\x83 din Duran Duran. Albumul reintitulat Astra a fost lansat \xc3\xaen noiembrie 1985 dar nu a \xc3\xaenregistrat acela\xc8\x99i succes comercial ca \xc8\x99i primele dou\xc4\x83 albume. Casa de discuri a anulat turneul de promovare din cauza lipsei de interes. Noul chitarist al forma\xc8\x9biei, Mandy Meyer, a conferit un sunet hard-rock. Forma\xc8\x9bia a avut un nou hit cu melodia "Go", al c\xc4\x83rui videoclip a fost intens difuzat pe MTV. \xc3\x8en 1986 aceast\xc4\x83 formul\xc4\x83 a forma\xc8\x9biei s-a pr\xc4\x83bu\xc8\x99it iar Asia a ajuns la final pentru moment._NEWLINE_Wetton a reap\xc4\x83rut \xc3\xaen 1987 cu un album \xc3\xaenregistrat cu chitaristul Phil Manzanera, Wetton-Manzanera, care con\xc8\x9binea melodii compuse ini\xc8\x9bial pentru Asia. Tot \xc3\xaen 1987 Wetton a c\xc3\xa2ntat cu forma\xc8\x9bia Phenomena pe albumul lor Dream Runner care au avut un hit num\xc4\x83rul unu \xc3\xaen America de Sud cu melodia "Did It All for Love", Wetton ap\xc4\x83r\xc3\xa2nd \xc8\x99i \xc3\xaen videoclipul acestei melodii._NEWLINE_Wetton \xc8\x99i Downes au \xc3\xaencercat s\xc4\x83 refac\xc4\x83 Asia \xc3\xaen 1987 cu chitaristul Scott Gorham (fost membru Thin Lizzy) \xc8\x99i tobo\xc8\x99arul Michael Sturgis (fost membru A-ha) dar aceast\xc4\x83 inten\xc8\x9bie s-a \xc3\xaencheiat cu un e\xc8\x99ec din cauza faptului c\xc4\x83 nu au reu\xc8\x99it s\xc4\x83 semneze un contract la nivel interna\xc8\x9bional cu o cas\xc4\x83 de discuri. Wetton \xc8\x99i Palmer au avut mai mult succes \xc3\xaen a reface forma\xc8\x9bia pentru c\xc3\xa2teva turnee \xc3\xaen Europa \xc3\xaen vara \xc8\x99i toamna anului 1989. Downes (care lucra la un proiect cu Greg Lake) a fost indisponibil a\xc8\x99a c\xc4\x83 la claviaturi a fost John Young. Chitarist \xc3\xaen acest turneu a fost Alan Darby (care a fost \xc3\xaenlocuit apoi cu germanul Holger Larisch). De\xc8\x99i Wetton a fost furios pe Asia pentru faptul c\xc4\x83 au continuat f\xc4\x83r\xc4\x83 el \xc3\xaen anii 1990, aceast\xc4\x83 formul\xc4\x83 a fost privit\xc4\x83 \xc3\xaentr-o lumin\xc4\x83 favorabil\xc4\x83 de ceilal\xc8\x9bi membri._NEWLINE_Asia a revenit \xc3\xaen studio \xc3\xaen 1990 cu chitaristul de la Toto, Steve Lukather, \xc8\x99i al\xc8\x9bi muzicieni pentru a lansa Then & Now, un album greatest hits cu patru melodii noi. Melodia "Days Like These" a fost frecvent difuzat\xc4\x83 la posturile de radio \xc8\x99i a ref\xc4\x83cut un anume interes pentru forma\xc8\x9bie. Forma\xc8\x9bia a efectuat un turneu \xc3\xaen Uniunea Sovietic\xc4\x83 \xc3\xaen noiembrie 1990 pentru a c\xc3\xa2nta \xc3\xaen fa\xc8\x9ba a 20.000 de fani \xc3\xaen dou\xc4\x83 seri cu casa \xc3\xaenchis\xc4\x83. "Days Like These" a ocupat locul 64 \xc3\xaen Statele Unite. A fost planificat \xc8\x99i un videoclip dar a fost anulat deoarece mai multe probleme au \xc3\xaengreunat \xc8\x99ansa melodiei de a intra \xc3\xaen Top 40. Then & Now a primit certificarea Discul de Aur mul\xc8\x9bi ani mai t\xc3\xa2rziu, ini\xc8\x9bial albumul av\xc3\xa2nd un succes modest \xc8\x99i nu a reu\xc8\x99it s\xc4\x83 intre \xc3\xaen Top 100. Concertele Asia din Uniunea Sovietic\xc4\x83 sunt disponibile pe CD \xc8\x99i DVD. Wetton a p\xc4\x83r\xc4\x83sit forma\xc8\x9bia \xc3\xaen aprilie 1991 dup\xc4\x83 un turneu \xc3\xaen America de Sud, descurajat de lipsa de succes a forma\xc8\x9biei \xc3\xaen Statele Unite.\n_START_SECTION_\n1991-2006: Perioada John Payne\n_START_PARAGRAPH_\nDup\xc4\x83 ce Wetton a p\xc4\x83r\xc4\x83sit forma\xc8\x9bia \xc3\xaen 1991 a fost \xc3\xaenlocuit cu basistul/solistul vocal John Payne care, \xc3\xaempreun\xc4\x83 cu Geoff Downes, va duce mai departe forma\xc8\x9bia Asia p\xc3\xa2n\xc4\x83 \xc3\xaen 2006. Primul album al forma\xc8\x9biei Asia cu John Payne a fost Aqua, lansat \xc3\xaen iunie 1992. \xc3\x8en afar\xc4\x83 de Downes \xc8\x99i Payne pe album au mai c\xc3\xa2ntat Howe, Palmer \xc8\x99i chitaristul Al Pitrelli (membru Danger, Danger, Megadeth \xc8\x99i Alice Cooper). Howe a revenit \xc3\xaen timpul \xc3\xaenregistr\xc4\x83rilor dup\xc4\x83 ce a p\xc4\x83r\xc4\x83sit pentru a doua oar\xc4\x83 forma\xc8\x9bia Yes dar Palmer a p\xc4\x83r\xc4\x83sit repede forma\xc8\x9bia pentru a participa la o reuniune a forma\xc8\x9biei Emerson, Lake & Palmer \xc8\x99i a interpretat \xc3\xaen doar trei melodii. \xc3\x8en celelalte melodii au interpretat diferi\xc8\x9bi tobo\xc8\x99ari de studio. Melodia lui Downes "Who Will Stop the Rain?" (compus\xc4\x83 ini\xc8\x9bial pentru Max Bacon \xc8\x99i proiectul abandonat Rain) a fost frecvent difuzat\xc4\x83 la radio. \xc3\x8en turneul de club ce a urmat a fost intens promovat\xc4\x83 prezen\xc8\x9ba lui Howe. Acest turneu a avut un succes suficient c\xc3\xa2t s\xc4\x83 garanteze viitorul forma\xc8\x9biei. Turneul din 1992-1993 a avut ca membri pe Payne, Downes, Howe, chitaristul Vinny Burns \xc8\x99i tobo\xc8\x99arul Trevor Thornton. \xc3\x8enainte de un turneu european la sf\xc3\xa2r\xc8\x99itul anului 1993 Howe \xc8\x99i Burns au p\xc4\x83r\xc4\x83sit forma\xc8\x9bia \xc8\x99i au fost \xc3\xaenlocui\xc8\x9bi cu Keith More._NEWLINE_Urm\xc4\x83torul album, Aria, a fost lansat \xc3\xaen mai 1994 cu un alt chitarist, Al Pitrelli, care va p\xc4\x83r\xc4\x83si forma\xc8\x9bia din nou \xc3\xaen timpul scurtului turneu de promovare. Acest_NEWLINE_lucru demonstreaz\xc4\x83 dificultatea forma\xc8\x9biei de a avea un chitarist permanent. Aria a fost o dezam\xc4\x83gire din punct de vedere comercial iar turneul de promovare a fost limitat la doar patru concerte. Fostul chitarist de la Simply Red, Aziz Ibrahim, a preluat locul \xc3\xaen timpul turneului. Aria a prezentat \xc8\x99i un nou tobo\xc8\x99ar, Michael Sturgis, care trebuia s\xc4\x83 fie implicat \xc3\xaen reuniunea forma\xc8\x9biei din 1987 \xc8\x99i a interpretat \xc3\xaen c\xc3\xa2teva melodii de pe Aqua. Aria a fost lansat \xc3\xaen Statele Unite abia \xc3\xaen 1995._NEWLINE_\xc3\x8en noaptea de Anul Nou 1996 o \xc8\x9beav\xc4\x83 spart\xc4\x83 a inundat camera de control de la studioul de \xc3\xaenregistr\xc4\x83ri Electric Palace al lui Payne \xc8\x99i Downes. Printre echipamentele pierdute a fost g\xc4\x83sit intact un depozit ce co\xc8\x9binea materiale nelansate. Forma\xc8\x9bia a decis s\xc4\x83 lanseze colec\xc8\x9bia Archiva pe dou\xc4\x83 discuri, o colec\xc8\x9bie de melodii care au fost \xc3\xaenregistrate pentru primele trei albume Payne/Downes dar care nu au fost niciodat\xc4\x83 lansate. \xc3\x8en februarie 1996 a fost lansat urm\xc4\x83torul album de studio al forma\xc8\x9biei, Arena, av\xc3\xa2nd ca membri pe Downes, Payne, Sturgis, Ibrahim \xc8\x99i pe Elliott Randall \xc3\xaen calitate de invitat. Albumul con\xc8\x9bine melodia "The Day Before the War", cea mai lung\xc4\x83 melodie lansat\xc4\x83 vreodat\xc4\x83 de forma\xc8\x9bie. Albumul a fost lansat prin Resurgence Records dar nu a avut loc niciun turneu din cauza lipsei de interes._NEWLINE_\xc3\x8en septembrie 1997 forma\xc8\x9bia a \xc3\xaenregistrat albumul acustic Live at the Town & Country Club (lansat \xc3\xaen 1999) \xc3\xaen care forma\xc8\x9bia era alc\xc4\x83tuit\xc4\x83 din Payne, Downes, Ibrahim \xc8\x99i tobo\xc8\x99arul Bob Richards._NEWLINE_\xc3\x8en 1999 s-au lansat discu\xc8\x9bii pentru refacerea formulei originale a trupei (f\xc4\x83r\xc4\x83 Howe). Proiectul original includea pe chitaristul Dave Kilminster care a mai lucrat \xc8\x99i c\xc3\xa2ntat \xc3\xaen turnee al\xc4\x83turi de Wetton. De\xc8\x99i Howe era interesat s\xc4\x83 participe la o reuniunea nu a fost capabil din cauza programului \xc3\xaenc\xc4\x83rcat cu Yes. Reuniunea nu a mai avut loc iar Asia a mers mai departe cu John Payne \xc8\x99i Downes._NEWLINE_\xc3\x8en 2001 a fost lansat albumul Aura care includea trei chitari\xc8\x99ti de studio diferi\xc8\x9bi, inclusiv Ian Crichton (chitarist al forma\xc8\x9biei canadiene de rock progresiv Saga) care s-a al\xc4\x83turat temporar forma\xc8\x9biei Asia \xc3\xaen 1998-1999. Aura avea un caracter apropiat de rockul progresiv dar tot nu a reu\xc8\x99it s\xc4\x83 ob\xc8\x9bin\xc4\x83 succesul comercial al primului album. Fo\xc8\x99tii membri Howe, Thrall, Sturgis \xc8\x99i Elliot Randall au interpretat \xc3\xaen calitate de invita\xc8\x9bi. Single-ul de pe album, "Ready to Go Home", abia a fost promovat. \xc3\x8en 2001 forma\xc8\x9bia a semnat un contract cu Recognition. \xc3\x8en acel an forma\xc8\x9bia a avut o formul\xc4\x83 stabil\xc4\x83 alc\xc4\x83tuit\xc4\x83 din Payne, Downes, chitaristul Guthrie Govan \xc8\x99i tobo\xc8\x99arul Chris Slade (fost membru Manfred Mann\'s Earth Band, The Firm, Uriah Heep \xc8\x99i AC/DC. Asia va efectua primul turneu de dup\xc4\x83 1994 \xc3\xaen care a inclus prima vizit\xc4\x83 \xc3\xaen Statele Unite de dup\xc4\x83 1993._NEWLINE_\xc3\x8en 2003 Payne \xc8\x99i Downes au efectuat turneul "Asia Across America Tour" care a captat aten\xc8\x9bia mediei na\xc8\x9bionale. Interpret\xc3\xa2nd "unplugged", interpretau oriunde \xc3\xaen Statele Unite unde fanii cereau cu condi\xc8\x9bia s\xc4\x83 existe loca\xc8\x9bie \xc8\x99i ca fanii s\xc4\x83 str\xc3\xa2ng\xc4\x83 3.000 de dolari pentru a acoperi cheltuielile._NEWLINE_\xc3\x8en 2004 forma\xc8\x9bia a lansat albumul Silent Nation care a marcat o \xc3\xaendep\xc4\x83rtare de la tradi\xc8\x9bie prin faptul c\xc4\x83 era primul album al c\xc4\x83rui nume s\xc4\x83 nu fie format dintr-un singur cuv\xc3\xa2nt care s\xc4\x83 \xc3\xaenceap\xc4\x83 \xc8\x99i s\xc4\x83 se termine cu litera "A" (excep\xc8\x9bie f\xc4\x83c\xc3\xa2nd albumul de studio/compila\xc8\x9bia Then & Now)._NEWLINE_\xc3\x8en august 2005 Slade a p\xc4\x83r\xc4\x83sit forma\xc8\x9bia fiind \xc3\xaenlocuit cu tobo\xc8\x99arul Jay Schellen. Noua forma\xc8\x9bie a \xc3\xaenceput s\xc4\x83 lucreze la un album care trebuia s\xc4\x83 se numeasc\xc4\x83 Architect of Time \xc8\x99i planificat pentru lansare \xc3\xaen 2006 dar anumite probleme au dus la abandonarea acestui plan.\n_START_SECTION_\n2006-2013: Refacerea forma\xc8\x9biei originale\n_START_PARAGRAPH_\nLa \xc3\xaenceputul anului 2006 s-a \xc3\xaencheiat parteneriatul dintre Downes \xc8\x99i Payne c\xc3\xa2nd Downes a p\xc4\x83r\xc4\x83sit pentru o reuniune a formulei originale sub numele Asia, o desp\xc4\x83r\xc8\x9bire pe care Payne a descris-o ca fiind "dureroas\xc4\x83". C\xc3\xa2nd Downes a p\xc4\x83r\xc4\x83sit forma\xc8\x9bia \xc3\xaen 2006 Payne de\xc8\x9binea o mare parte din drepturile numelui forma\xc8\x9biei p\xc3\xa2n\xc4\x83 c\xc3\xa2nd o \xc3\xaen\xc8\x9belegere legal\xc4\x83 a fost semnat\xc4\x83 \xc3\xaen managerii celor dou\xc4\x83 forma\xc8\x9bii. Membrii originali \xc3\xaenregistreaz\xc4\x83 \xc8\x99i interpreteaz\xc4\x83 exclusiv ca Asia. Pe 9 mai 2006 John Payne, Geoff Downes, John Wetton, Carl Palmer \xc8\x99i Steve Howe au fost de acord ca Payne s\xc4\x83 continue activitatea sa de 15 ani cu Asia sub numele de Asia Featuring John Payne._NEWLINE_Downes \xc8\x99i cei trei membri originali (Wetton, Palmer \xc8\x99i Howe) s-au \xc3\xaent\xc3\xa2lnit la \xc3\xaenceputul anului 2006 pentru a discuta planurile de viitor ale forma\xc8\x9biei. Au anun\xc8\x9bat c\xc4\x83 aceast\xc4\x83 formul\xc4\x83 ref\xc4\x83cut\xc4\x83 a forma\xc8\x9biei Asia va lansa un CD, un DVD \xc8\x99i un turneu pentru a marca 25 de ani de la \xc3\xaenfiin\xc8\x9barea forma\xc8\x9biei. Forma\xc8\x9bia a asigurat drepturile numelui Asia \xc8\x99i au efectuat un turneu cu descrierea Four Original Members of Asia. Melodiile interpretate cuprindeau mare parte din primul album \xc8\x99i c\xc3\xa2teva melodii de pe al doilea precum \xc8\x99i c\xc3\xa2te o melodie de la Yes, King Crimson, Emerson, Lake & Palmer \xc8\x99i The Buggles pentru a recunoa\xc8\x99te istoria fiec\xc4\x83rui membru al forma\xc8\x9biei._NEWLINE_Turneul a \xc3\xaenceput pe 29 august 2006 \xc3\xaen Rochester, New York. Geffen a lansat \xc8\x99i compila\xc8\x9bia The Definitive Collection \xc3\xaen septembrie \xc8\x99i a ocupat locul 183 \xc3\xaen Statele Unite - prima prezen\xc8\x9b\xc4\x83 a forma\xc8\x9biei Asia \xc3\xaen topuri dup\xc4\x83 1990._NEWLINE_Turneul a continuat \xc8\x99i \xc3\xaen 2007. Majoritatea spectacolelor au avut loc cu casa \xc3\xaenchis\xc4\x83, inclusiv cele \xc8\x99apte spectacole din Japonia. Tot \xc3\xaen 2007 forma\xc8\x9bia a lansat Fantasia: Live In Tokyo pe CD \xc8\x99i DVD prin Eagle Records pentru a comemora 25 de ani de la \xc3\xaenfiin\xc8\x9bare \xc8\x99i pentru a documenta succesul turneului din 2006-2007._NEWLINE_La mijlocul anului 2007 to\xc8\x9bi cei patru membri originali au mers \xc3\xaen studio pentru a \xc3\xaenregistra un nou album, fiind prima dat\xc4\x83 c\xc3\xa2nd cei patru membri originali au \xc3\xaenregistrat ceva \xc3\xaempreun\xc4\x83 dup\xc4\x83 albumul Alpha din 1983. Forma\xc8\x9bia a continuat s\xc4\x83 fie \xc3\xaen turneu p\xc3\xa2n\xc4\x83 c\xc3\xa2nd o opera\xc8\x9bie pe cord a lui Wetton a determinat ca spectacolele din 2007 s\xc4\x83 fie reprogramate pentru 2008. Noul album de studio, intitulat Phoenix, a fost lansat pe 14 aprilie 2008 prin Frontiers Records. Coperta albumului a fost realizat\xc4\x83 de artistul Roger Dean. Albumul Phoenix a \xc3\xaenregistrat un succes comercial at\xc3\xa2t \xc3\xaen Statele Unite c\xc3\xa2t \xc8\x99i \xc3\xaen Europa dar \xc8\x99i \xc3\xaen Japonia. A debutat pe locul 73 \xc3\xaen Billboard 200 fiind prima prezen\xc8\x9b\xc4\x83 \xc3\xaen top a forma\xc8\x9biei cu un album de studio dup\xc4\x83 1985._NEWLINE_\xc3\x8en vara anului 2009 Asia a efectuat un turneu \xc3\xaen Statele Unite \xc3\xaempreun\xc4\x83 cu Yes. Asia a deschis cu un spectacol de 55 de minute iar Yes a \xc3\xaencheiat cu un spectacol de o or\xc4\x83 \xc8\x99i 50 de minute. De pe albumul Phoenix a fost interpretat\xc4\x83 doar melodia "An Extraordinary Life"; restul melodiilor proveneau de pe primele dou\xc4\x83 albume plus c\xc3\xa2te o melodie de la The Buggles ("Video Killed the Radio Star"),  King Crimson ("In the Court of the Crimson King") \xc8\x99i Emerson, Lake & Palmer ("Fanfare for the Common Man")._NEWLINE_Pe 26 aprilie 2010 forma\xc8\x9bia a lansat urm\xc4\x83torul album, Omega._NEWLINE_Forma\xc8\x9bia a finalizat un nou album de studio pentru a coincide cu cea de-a 30-a aniversare a forma\xc8\x9biei, intitulat XXX, \xc8\x99i a fost lansat pe 2 iulie 2012. Albumul a debutat pe locul 134 \xc3\xaen Statele Unite. \xc3\x8en Regatul Unit a ocupat locul 69, fiind albumul Asia cu cea mai bun\xc4\x83 clasare \xc3\xaen aceast\xc4\x83 \xc8\x9bar\xc4\x83 de dup\xc4\x83 Astra. \xc3\x8en septembrie 2012 au interpretat patru spectacole \xc3\xaen Japonia \xc8\x99i au \xc3\xaenceput un turneu nord-american pe 11 octombrie 2012. Totu\xc8\x99i, turneul britanic a trebuit s\xc4\x83 fie anulat dup\xc4\x83 c\xc3\xa2teva spectacole dup\xc4\x83 ce Carl Palmer s-a infectat cu E. coli.\n_START_SECTION_\n2013: Retragerea lui Howe \xc8\x99i Gravitas\n_START_PARAGRAPH_\nPe 10 ianuarie 2013 Howe a anun\xc8\x9bat retragerea din forma\xc8\x9bie pentru a se ocupa de alte proiecte, inclusiv Yes, pun\xc3\xa2nd punct refacerii formulei originale. Asia a anun\xc8\x9bat c\xc4\x83 vor continua cu noul chitarist Sam Coulson \xc8\x99i lucreaz\xc4\x83 la un nou album intitulat Gravitas.'